
PRIJEDLOG ZA JAVNU RASPRAVU

[bookmark: _GoBack]KLASA: UP/I-344-01/16-05/08	
URBROJ: 376-11-16-1
Zagreb, 8. lipnja 2016.

Na temelju članka 12. stavka 1. točke 3. i članka 62. stavaka 3. i 4. Zakona o elektroničkim komunikacijama (NN br. 73/08, 90/11, 133/12, 80/13 i 71/14) radi provođenja regulatorne obveze nadzora cijena za usluge završavanja glasovnih poziva u vlastitoj mobilnoj mreži, Vijeće Hrvatske regulatorne agencije za mrežne djelatnosti je na sjednici održanoj 8. lipnja 2016. donijelo

ODLUKU

I. 	Određuje se cijena usluge završavanja glasovnih poziva u mobilnoj mreži operatora Hrvatski Telekom d.d., Zagreb, Roberta Frangeša Mihanovića 9, Vipnet d.o.o., Zagreb, Vrtni put 1 i Tele2 d.o.o., Ulica grada Vukovara 269 D, na temelju troškovnog modela „odozdo prema gore“ primjenjujući „pure“ LRIC pristup u iznosu od 4,70 lipa/minuta.

II. 	Cijena iz točke I. ove odluke primjenjuje se od 1. siječnja 2017. 

III. 	Trgovačka društva Hrvatski Telekom d.d., Vipnet d.o.o. i Tele2 d.o.o. obvezna su najkasnije 8 dana od donošenja ove odluke objaviti na svojim internetskim stranicama izmijenjenu Standardnu ponudu međupovezivanja s ugrađenom cijenom iz točke I. ove odluke i datumom primjene iz točke II. ove odluke.

Obrazloženje

Hrvatska regulatorna agencija za mrežne djelatnosti (dalje: HAKOM) je odlukom o analizi tržišta veleprodajnog završavanja glasovnih poziva u vlastitoj mobilnoj mreži od 30. ožujka 2015. (KLASA: UP/I-344-01/14-03/08, URBROJ: 376-11-15-16; dalje: Analiza tržišta) odredila trgovačkim društvima Hrvatski Telekom d.d. (dalje: HT), Vipnet d.o.o. (dalje: Vipnet) i Tele2 d.o.o. (dalje: Tele 2) obvezu nadzora cijena za uslugu završavanja glasovnih poziva u mrežu operatora HT, Tele2 i Vipnet započetih s A brojeva koji pripadaju nekom od nacionalnih ili EU/EEA operatora neovisno o mreži u kojoj je poziv započeo (dalje: usluga završavanja poziva). 

Analizom tržišta je definirano da se za regulirane cijene završavanja poziva primjenjuje cijena definirana odlukom od 10. lipnja 2013. (KLASA: UP/I-344-01/13-05/06, URBROJ: 376-11-13-1). Navedenom odlukom, HAKOM je odredio cijene završavanja poziva na način da se od 1. siječnja 2015. primjenjuje cijena dobivena na temelju troškovnog modela „odozdo prema gore“ uz primjenu „pure“ LRIC pristupa, i to u iznosu od 6,30 lp/minuta. 

HAKOM-ov troškovni model „odozdo prema gore“ izrađen je u suradnji s konzultantskom kućom TERA Consultants na temelju Metodologije izrade i primjene troškovnih modela za nepokretnu i pokretnu mrežu i univerzalnu uslugu od 29. veljače 2012. (KLASA: UP/I-344-01/11-09/08, URBROJ: 376-11-12-13; dalje: Metodologija) te Preporuke o regulaciji cijena završavanja poziva[footnoteRef:1]. U navedenoj preporuci, Europska komisija preporučuje korištenje modela "odozdo prema gore" primjenjujući „pure“ LRIC pristup za određivanje cijena usluge završavanja poziva. Pritom se troškovi računaju za mobilnu mrežu generičkog operatora s tržišnim udjelom od 20%.  [1:  Commission Recommendation on the Regulatory Treatment of Fixed and Mobile Termination Rates in the EU (2009/396/EC), 20 May 2009] 


HAKOM je prilikom izrade troškovnih modela postupio u skladu s navedenom preporukom Europske komisije te je izračunao troškove pružanja usluge završavanja poziva za mrežu generičkog operatora, ali je dodatno izračunao i troškove navedene usluge za mrežu HT-a, Vipneta i Tele2, kako bi mogao usporediti troškove mreže generičkog operatora s troškovima postojećih operatora na tržištu.

Kako bi mogao izračunati naknade za buduća razdoblja, HAKOM je ažurirao postojeći troškovni model. U tu svrhu, HT, Tele2 i Vipnet su dostavili potrebne podatke u skladu s rokovima definiranim Analizom tržišta. Prilikom ažuriranja troškovnog modela zadržane su pretpostavke iz postojećeg modela, a ažurirani su podatci o potražnji i cijenama opreme kao i podatci koji se odnose na operativne troškove, odnosno svi podatci za koje su operatori dostavili odgovarajuće izmjene. 

Također, HAKOM je ažurirao vrijednost WACC-a za pokretnu mrežu koja sukladno odluci HAKOM-a od 31. svibnja 2016. (KLASA: UP/I-344-01/16-05/03, URBROJ: 376-11-16-9) iznosi 9,13% od 1. siječnja 2017.

Tržište veleprodajnog završavanja glasovnih poziva u vlastitoj mobilnoj mreži u skladu s tehnološki neutralnim pristupom obuhvaća sve mobilne mrežne topologije 2G, 3G – UMTS, 4G – LTE i druge ukoliko su iste prisutne na tržištu. S obzirom da se LTE tehnologija trenutno koristi isključivo za prijenos podataka i ista nema utjecaj na trošak završavanja poziva, HAKOM prilikom izračuna troškova završavanja poziva u mreži generičkog operatora nije obuhvatio troškove LTE tehnologije. Naime, prema podatcima koje su operatori dostavili u okviru postupka ažuriranja troškovnih modela nije za očekivati da će operatori u kraćem budućem razdoblju početi pružati uslugu poziva putem LTE tehnologije (VoLTE – Voice over LTE). U slučaju da se u budućem razdoblju navedena usluga počne pružati, HAKOM će ažurirati postojeći troškovni model i prije redovitog ažuriranja modela.

Na temelju dobivenih troškova koji se odnose na mrežu generičkog operatora za 2017., HAKOM je odredio cijenu usluge završavanja poziva kako je navedeno u točci I. izreke ove odluke. 

Slijedom svega navedenog, HAKOM je temeljem članka 12. stavka 1. točke 2. i članka 62. stavaka 3. i 4. ZEK-a odlučio kao u izreci ove odluke.

Sukladno članku 22. stavak 5. ZEK-a o ovom prijedlogu provest će se javna rasprava.

	
	Predsjednik Vijeća

	
	dr. sc. Dražen Lučić

